Llíria celebrarà amb música el Dia Mundial del Medi Ambient
04 de juny de 2021

L'Ajuntament de Llíria se suma a la commemoració del Dia Mundial del Medi Ambient, efemèride que se celebra cada 5 de juny des que fora declarada per les Nacions Unides l'any 1977. En la seua condició de Ciutat Creativa de la Música per la UNESCO, el municipi ha volgut reivindicar també els valors d'esta jornada a través de la cultura, amb un concert de la Banda UDP Llíria-Camp de Túria-Serrans, que es podrà vore demà dissabte 5 de juny, a les 13.30 hores, en el canal de YouTube del consistori.

Este concert, que es grava esta vesprada en la granja escola Llometa de Llavata, comptarà, a més, amb la presència del president de Greenpeace España, José David Sandoval, que ha sigut rebut esta vesprada per l'alcalde Manolo Civera a Ca la Vila.

“L'Ajuntament seguix, d'esta manera, mostrant el seu compromís amb la conservació del nostre entorn natural i la mitigació dels efectes del canvi climàtic, amb unes polítiques d'actuació que es plasmen en el desenvolupament de diferents projectes”, ha destacat l'alcalde Manolo Civera.

Un d'ells és la posada en marxa de diverses comunitats energètiques locals (CEL), una iniciativa que té, com a principal objectiu, incrementar la sostenibilitat del model de gestió, producció i consum de l'energia local.

Acció de la societat civil

Però el primer edil ha volgut recalcar que “el compromís amb el planeta no és una qüestió únicament de les administracions públiques, sinó que també és responsabilitat de la societat en el seu conjunt” i ha posat com a exemple altres iniciatives que sorgixen també des del teixit associatiu local.

Civera ha valorat “molt positivament” projectes com el que pretén promoure l'associació PODEM, una organització sense ànim de lucre d'acció social i mediambiental, enfocada a la defensa dels drets de les persones amb diversitat funcional i la preservació del medi ambient.

Entre les accions que realitzen es troba el voluntariat ambiental en prevenció d'incendis forestals, tasques de sensibilització mediambiental, de recuperació d'espais naturals degradats i d'ocells insectívors, i d'erradicació de plantes invasores, en les quals han participat més de 150 persones, la gran majoria d'elles amb discapacitat.

A més, l'associació PODEM en col·laboració amb altres entitats i persones relacionades amb el medi ambient, treballa en estos moments en la gestació del projecte Forestlife, l'objectiu del qual és contribuir a mitigar els efectes del canvi climàtic, ajudant les empreses a reduir la seua petjada de carboni.

Per a això s'usarà el mecanisme que l'Oficina Espanyola de Canvi Climàtic ha posat a la disposició d'empreses i organismes, el certificat mediambiental, que s'obté mitjançant un registre voluntari en l'oficina de canvi climàtic, el qual recull els esforços de les empreses, administracions i altres organitzacions espanyoles en el càlcul, reducció i compensació de les emissions de gasos d'efecte d'hivernacle que genera la seua activitat. Esta compensació s'obté mitjançant l'adhesió o inversió en projectes de repoblament o reforestació, els quals són autèntics embornals de carboni que compensen el que emeten les empreses.

“Creiem que estes iniciatives són una estratègia eficaç per a la preservació del medi ambient, amb la conservació adequada de les nostres muntanyes, així com un jaciment d'ocupació que pot ser ocupat per persones amb discapacitat la qual cosa contribuiria a generar ocupació verda i social”, ha apuntat la regidora de Medi Ambient, Consuelo Morató.